CPN เตรียมทุ่ม 1.6 พันลบ. ทำคอนโดฯ ในจ.เชียงใหม่-ขอนแก่น-ระยอง
CPN เตรียมทำคอนโดฯ ในจ.เชียงใหม่-ขอนแก่น-ระยอง มูลค่ารวมราว 1.6 พันลบ. คาดเริ่มก่อสร้างในช่วง Q2/59 ระยะเวลาก่อสร้างราว 2 ปี
17 ก.ย. 2558

บริษัท เซ็นทรัลพัฒนา จำกัด (มหาชน) หรือ CPN ระบุว่า ที่ประชุมคณะกรรมการบริษัทเมื่อวานนี้ อนุมัติการลงทุนในธุรกิจที่อยู่อาศัยประเภทคอนโดมิเนียมบนที่ดินบริเวณศูนย์การค้าของบริษัท ในโครงการเชียงใหม่ ขอนแก่น และระยอง มูลค่าการลงทุนรวม 1,626 ล้านบาท ซึ่งไม่รวมค่าที่ดิน เพื่อการพัฒนาโครงการศูนย์การค้าในลักษณะ Mixed-use โดยบริษัทได้จัดตั้งฝ่ายงานซึ่งประกอบด้วยผู้บริหารและบุคลากรที่มีประสบการณ์และความเชี่ยวชาญเพื่อศึกษาความเป็นไปได้ในการพัฒนาโครงการที่อยู่อาศัยของบริษัทตลอดจนการดำเนินงานด้านต่างๆ ที่เกี่ยวข้องโดยเฉพาะ
ทั้งนี้บริษัทจะพัฒนาที่อยู่อาศัยในรูปแบบคอนโดมิเนียมจำนวน 3 โครงการ ได้แก่ โครงการบริเวณริมทางหลวงแผ่นดินหมายเลข 118 (เชียงใหม่-ดอยสะเก็ด) ตำบลฟ้าฮ่าม อำเภอเมืองเชียงใหม่ จังหวัดเชียงใหม่ จำนวน 25 ชั้น ประมาณ 400 ยูนิต ,โครงการบริเวณริมทางหลวงแผ่นดินหมายเลข 2 (ถนนมิตรภาพ) ตำบลในเมือง อำเภอเมืองขอนแก่น จังหวัดขอนแก่น จำนวน 24 ชั้น ประมาณ 400 ยูนิต และโครงการบริเวณริมทางหลวงแผ่นดินหมายเลข 36 (กระทิงลาย-ปลวกเกตุ) ตำบลเชิงเนิน อำเภอเมืองระยอง จังหวัดระยอง จำนวน 25 ชั้น ประมาณ 400 ยูนิต
โดยคาดว่าจะเริ่มก่อสร้างคอนโดมิเนียมโครงการเชียงใหม่ ขอนแก่น และระยอง ช่วงไตรมาสที่ 2/59  โดยใช้ระยะเวลาการก่อสร้างประมาณ 2 ปี ทั้งนี้ บริษัทจะพิจารณาร่วมกับปัจจัยทางเศรษฐกิจและสถานการณ์ในการขายด้วยความระมัดระวังรอบคอบ โดยแหล่งที่มาของเงินลงทุนจะมาจากกระแสเงินสดจากการดำเนินงานของบริษัทรวมกับเงินกู้จากสถาบันการเงิน
สำหรับประโยชน์ที่คาดว่าจะได้รับ เป็นการใช้ที่ดินที่มีอยู่ได้อย่างเต็มศักยภาพและเกิดประโยชน์สูงสุด และเพิ่มมูลค่าให้กับโครงการศูนย์การค้าและโครงการที่อยู่อาศัยเนื่องจากมีอุปสงค์ที่ส่งเสริมกัน รวมถึงเพิ่มความสามารถในการแข่งขัน และเพิ่มฐานรายได้ในการเติบโตทางธุรกิจ